Højere tobaksafgifter, skat på arbejdsgiverbetalt telefon og en ændring af arveafgiften er blandt de skatter, som den socialdemokratiske regering har hævet siden regeringsskiftet sidste år.

I alt 17 gange er skatter blevet hævet under statsminister Mette Frederiksen (S). Det er den forkerte vej at gå, mener den liberale tænketank Cepos, mens finansminister Nicolai Wammen (S) fremhæver, at det viser, at regeringen prioriterer velfærd.

Samlet set betyder de hævede skatter, at der kommer yderligere 8,2 mia. kr. i kassen.

»Det svarer til en skattestigning på cirka 2.700 kroner i gennemsnit pr. familie. Det er betydeligt, og det er den forkerte vej at gå. Danskernes husholdningsbudget er i forvejen barberet ned af OECDs næsthøjeste skattetryk, og nu bliver skatteskruen strammet yderligere. Alt dette sker for at gøre OECDs næststørste offentlige sektor endnu større,« siger Mads Lundby Hansen, cheføkonom i Cepos.

Finansminister Nicolai Wammen (S) forklarer, at skattestigningerne er indført med åbne øjne, fordi regeringen ønsker at forbedre klimaet, miljøet og folkesundheden.

»Derfor har regeringen blandt andet forhøjet afgiften på tobak og afgiften på bæreposer og engangsservice. Formålet med disse afgiftsforhøjelser er, at borgerne ændrer adfærd, og hvis de gør det, vil de ikke blive belastet af afgiftsforhøjelserne,« siger Nicolai Wammen til Ritzau.

Han peger desuden på, at regeringen har hævet en række skatter, som ifølge finansministeren kun kom specielle grupper til gode.

»Regeringen ønsker at prioritere velfærden, hvilket kræver finansiering. Derfor har regeringen afskaffet en række særlige skatterabatter, som blandt andet den tidligere regering har givet til særlige grupper,« siger han.

Nicolai Wammen henviser blandt andet til skat på arbejdsgiverbetalt telefon, som den tidligere blå regering havde aftalt at afskaffe, men som aldrig nåede at blive ført ud i livet.

Nej, Wammen – det skaber utryghed

Mens 17 skatter er hævet, er syv andre blevet lempet. Det drejer sig blandt andet om afgifter på elbiler, grønne firmabiler og bundskatten. Efter såkaldt tilbageløb og adfærd lander det samlede provenu på 3,3 mia. kr. Dette er et økonomisk udtryk for, at man forventer, at borgerne ændrer adfærd, så der kommer mindre i statskassen, end den samlede regning lyder på.

Cepos mener, dette skaber utryghed.

»De mange skatteforhøjelser giver usikkerhed for virksomheder og familier, og denne usikkerhed kan give tilbageholdenhed med investeringer og forbrug. Det er blandt andet derfor, at jeg er tilhænger af et skattestop. Det giver tryghed for familier og virksomheder,« siger Mads Lundby Hansen.

Her er listen over de hævede skatter (umiddelbar virkning, mio. kr. i 2023):

Ændring af reglerne for opgørelse af aktieavancer: 50 mio. kr.

Justering af reglerne ved indirekte nedsættelse af gæld: 20 mio. kr.

Ophævelse af fradragsret for inddrivelsesrenter: 175 mio. kr.

Tilpasning af refusionsordning for sandsugere: 20 mio. kr.

Fastholdelse af beskatningen af fri telefon og datakommunikationsforbindelse: 620 mio. kr.

Forhøjelse af emballageafgiften på bæreposer og engangsservice: 590 mio. kr.

Forhøjelse af afgifterne på cigaretter og røgtobak med videre: 4.000 mio. kr.

Forhøjelse af bo- og gaveafgiften for erhvervsvirksomheder: 1.300 mio. kr.

Annullering af afgiftslempelsen for hotellers rumvarme: 60 mio. kr.

Stramning af beskatning af leasede firmabiler: 125 mio. kr.

Afskaffelse af hovedaktionærnedslaget: 310 mio. kr.

Indeksering af afgifter: 315 mio. kr.

Genindførelse af registreringsafgift på fly: 5 mio. kr.

Afgift på væsker til e-cigaretter: 80 mio. kr.

Afskaffelse af forældrekøb under virksomhedsordningen: 210 mio. kr.

Genindførelse af afgift på PVC og ftalater samt PVC-folier: 40 mio. kr.

Forhøjelse af afgifterne på væddemål og onlinekasino: 600 mio. kr.

Her er de skatter, som er lempet:

Lempelse af registreringskravet til DIS-ordningen: -10 mio. kr.

Forlængelse af elafgiftslempelserne ved opladning af elbiler: -40 mio. kr. (2020)

Aflysning af bilafgiftsforhøjelser: -600 mio. kr. (2020)

Annullering af vejafgiften: -320 mio. kr.

Lempeligere indfasning af elbiler: -50 mio. kr. (2020)

Lempelse af beskatning af grønne firmabiler: -25 mio. kr. (2020)

Nedsættelse af bundskatten: -365 mio. kr.

Kilde: Finansudvalget